PMIndiaData/PMIndiaSum huggingface dataset:
ജര്‍മ്മനിയുമായുളള വ്യാവസായിക യന്ത്രനിര്‍മ്മാണത്തിനുളള ഇന്ത്യയുടെ ധാരണാപത്രത്തിന് അംഗീകാരം.

വ്യവസായ യന്ത്രനിര്‍മ്മാണ മേഖലയില്‍ മേക്ക് ഇന്‍ ഇന്ത്യ പദ്ധതി നടപ്പാക്കുന്നതിനായി ഇന്ത്യയും ജര്‍മ്മനിയും തമ്മിലുളള പരസ്പര ഉടമ്പടിക്ക് പ്രധാനമന്ത്രി നരേന്ദ്രമോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭായോഗം അംഗീകാരം നല്‍കി. ജര്‍മ്മനിയിലെ ഫ്രോണ്‍ഹോഫര്‍ ജെസല്‍ഷാഫ്റ്റ് (ഫ്രോണ്‍ഹോഫര്‍) ആണ് കരാറില്‍ ഒപ്പുവെച്ചത്. യൂറോപ്പിലെ പ്രായോഗിക വ്യവസായിക ഗവേഷണ മേഖലയില്‍ മുന്‍നിരയിലുള്ള 65 സ്ഥാപനങ്ങളുടെ കൂട്ടായ്മയാണിത്. 12 ാം പഞ്ചവല്‍സരപദ്ധതിക്ക് മുമ്പായി ഇന്ത്യയിലെ പൊതുമേഖലയിലേയും വ്യവസായ യന്ത്രനിര്‍മ്മാണ മേഖലയിലെയും കമ്പനികള്‍ക്ക് സാങ്കേതിക പോരായമകള്‍ കണ്ടെത്തി പരിഹരിക്കുന്നതിന് ഫ്രോണ്‍ഹോഫറിന്റെ വൈദഗ്ധ്യവും കാര്യശേഷിയും സുഗമായി ലഭ്യമാക്കുകയാണ് ഘനവ്യവസായ വികസന വകുപ്പും ഫ്രോണ്‍ഹോഫറും ചേര്‍ന്ന് ഒപ്പുവെച്ച ഉടമ്പടിയുടെ പ്രഖ്യാപിത ലക്ഷ്യം. കരാറനുസരിച്ച് ഇന്ത്യയിലെ സര്‍ക്കാര്‍ അധീനതയിലുളള പൊതുസ്ഥാപനങ്ങളിലെ നിര്‍മ്മാണ പദ്ധതികള്‍, വ്യവസായ യന്ത്ര നിര്‍മ്മാണ സ്ഥാപനങ്ങള്‍, വ്യവസായത്തെ സഹായിക്കുന്ന വിദ്യാഭ്യാസ സ്ഥാപനങ്ങള്‍, പ്രായോഗിക വ്യവസായ ഗവേഷണ, സാങ്കേതിക വികസന സംരംഭങ്ങള്‍, എന്നിവയ്ക്ക് ഫ്രോണ്‍ഹോഫര്‍ സാങ്കേതിക സഹായം നല്‍കും. ഇന്ത്യയിലെ വ്യവസായ യന്ത്രനിര്‍മ്മാണമേഖലയ്ക്ക് ആവശ്യമായ ആധുനിക വ്യവസായ സാങ്കേതികത നല്‍കുന്നതിനുളള ശേഷി അവര്‍ക്കുണ്ട്.
2014 ലെ നാഷണല്‍ ഇന്‍സ്റ്റിറ്റ്യൂട്ട് ഓഫ് ഡിസൈന്‍ (എന്‍.ഐ.ഡി) നിയമം ഭേദഗതി ചെയ്യാന്‍ കേന്ദ്ര മന്ത്രിസഭയുടെ അനുമതി

2014 ലെ നാഷണല്‍ ഇന്‍സ്റ്റിറ്റ്യൂട്ട് ഓഫ് ഡിസൈന്‍ (എന്‍.ഐ.ഡി) നിയമം ഭേദഗതി ചെയ്യുന്നതിന് പാര്‍ലമെന്റില്‍ ബില്ല് കൊണ്ട് വരാന്‍ പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം തീരുമാനിച്ചു. ആന്ധ്രാ പ്രദേശിലെ അമരാവതി / വിജയവാഡ, മധ്യപ്രദേശിലെ ഭോപ്പാല്‍, അസമിലെ ജോര്‍ഹട്ട്, ഹരിയാനയിലെ കുരുക്ഷേത്ര എന്നിവിടങ്ങളിലെ നാല് പുതിയ എന്‍.ഐ.ഡി.കളെ 2014 ലെ എന്‍.ഐ.ഡി. നിയത്തിന്‍ കീഴില്‍ കൊണ്ട് വരാനും, അവയെ അഹമ്മദാബാദിലെ നാഷണല്‍ ഇന്‍സ്റ്റിറ്റ്യൂട്ട് ഓഫ് ഡിസൈനിന് തത്തുല്യം ദേശീയ പ്രാധാന്യമുള്ള സ്ഥാപനങ്ങളായി പ്രഖ്യാപിക്കുന്നതിനും വ്യവസ്ഥ ചെയ്യുന്നതാണ് ഭേദഗതി. കൂടാതെ എന്‍.ഐ.ഡി. വിജയവാഡയെ, എന്‍.ഐ.ഡി. അമരാവതി എന്നും പ്രിന്‍സിപ്പല്‍ ഡിസൈനര്‍ തസ്തികയെ പ്രൊഫസറുടേതിന് സമാനമാക്കാനും ഭേദഗതിയില്‍ വ്യവസ്ഥകള്‍ ഉണ്ടായിരിക്കും. രാജ്യത്തിന്റെ വിവിധ പ്രദേശങ്ങളില്‍ ദേശീയ പ്രാധാന്യമുള്ള സ്ഥാപനങ്ങളായി പുതിയ എന്‍.ഐ.ഡി. കള്‍ സ്ഥാപിക്കപ്പെടുന്നത് ഡിസൈന്‍ രംഗത്ത് വളരെ ഉയര്‍ന്ന നൈപുണ്യമുള്ള മനുഷ്യ വിഭവ ശേഷി സൃഷ്ടിക്കാന്‍ സഹായിക്കും. ഒപ്പം കരകൗശലമേഖല, കൈത്തറി, ഗ്രാമീണ സാങ്കേതികവിദ്യ, ചെറുകിട-ഇടത്തരം-വന്‍കിട സംരംഭങ്ങള്‍ എന്നിവയ്ക്കായി തുടര്‍ച്ചയായ ഡിസൈനുകള്‍ സൃഷ്ടിക്കുന്നതിലൂടെ പ്രത്യക്ഷവും പരോക്ഷവുമായ തൊഴിലവസരങ്ങളും ഇതുവഴി രൂപം കൊള്ളും.
‘ഗ്ലോബൽ സിറ്റിസൺ ലൈവിൽ’ പ്രധാനമന്ത്രി സെപ്റ്റംബർ 25 -ന്    വീഡിയോ പ്രസംഗം നടത്തും

'ഗ്ലോബൽ സിറ്റിസൺ ലൈവ്' എന്ന പരിപാടിയിൽ പ്രധാനമന്ത്രി ശ്രീ നരേന്ദ്ര മോദി 2021 സെപ്റ്റംബർ 25 -ന് വൈകുന്നേരം ഒരു വീഡിയോ പ്രസംഗം നടത്തും. കൊടിയ ദാരിദ്ര്യത്തിന് അറുതിവരുത്താൻ പ്രവർത്തിക്കുന്ന ഒരു ആഗോള അഭിഭാഷക സംഘടനയാണ് 'ഗ്ലോബൽ സിറ്റിസൺ'. മുംബൈ, ന്യൂയോർക്ക്, പാരീസ്, റിയോ ഡി ജനീറോ, സിഡ്നി, ലോസ് ഏഞ്ചൽസ്, ലാഗോസ്, സിയോൾ എന്നിവയുൾപ്പെടെയുള്ള പ്രധാന നഗരങ്ങളിൽ തത്സമയ പരിപാടികൾ ഉൾപ്പെടുന്ന 24 മണിക്കൂർ പരിപാടിയാണ് 'ഗ്ലോബൽ സിറ്റിസൺ ലൈവ്'. 120 രാജ്യങ്ങളിലും ഒന്നിലധികം സോഷ്യൽ മീഡിയ ചാനലുകളിലും പരിപാടി പ്രക്ഷേപണം ചെയ്യും.
മെഡിക്കൽ കോഴ്സുകളിൽ ഒബിസിക്കാർക്കും  സാമ്പത്തികമായി ദുർബലരായവർക്കും സംവരണം നൽകാനുള്ള ഗവണ്മെന്റ് തീരുമാനത്തെ പ്രധാനമന്ത്രി പ്രശംസിച്ചു

നടപ്പ് അധ്യയന വർഷം മുതൽ ബിരുദ, ബിരുദാനന്തര മെഡിക്കൽ / ഡെന്റൽ കോഴ്സുകൾക്ക് അഖിലേന്ത്യാ ക്വാട്ട പദ്ധതിയിൽ ഒ.ബി.സികാർക്ക് 27 ശതമാനവും സാമ്പത്തികമായി ദുർബല വിഭാഗത്തിന് 10 ശതമാനവും സംവരണവും നൽകാനുള്ള ഗവണ്മെന്റിന്റെ സുപ്രധാന തീരുമാനത്തെ പ്രധാനമന്ത്രി ശ്രീ നരേന്ദ്ര മോദി പ്രശംസിച്ചു. ട്വീറ്റുകളുടെ ഒരു പരമ്പരയിൽ പ്രധാനമന്ത്രി പറഞ്ഞു : "നടപ്പ് അധ്യയന വർഷം മുതൽ ബിരുദ, ബിരുദാനന്തര മെഡിക്കൽ / ഡെന്റൽ കോഴ്സുകൾക്കായി അഖിലേന്ത്യാ ക്വാട്ട പദ്ധതിയിൽ ഒ.ബി.സികാർക്ക് 27 ശതമാനവും സാമ്പത്തികമായി ദുർബല വിഭാഗത്തിന് 10 ശതമാനവും സംവരണവും നൽകുന്നതിന് നമ്മുടെ ഗവണ്മെന്റ് സുപ്രധാന തീരുമാനമെടുതിരിക്കയാണ് . ഇത് പ്രതിവർഷം ആയിരക്കണക്കിന് യുവജനങ്ങൾക്ക് മികച്ച അവസരങ്ങൾ നേടുന്നതിനും നമ്മുടെ രാജ്യത്ത് സാമൂഹ്യനീതിയുടെ ഒരു പുതിയ മാതൃക സൃഷ്ടിക്കുന്നതിനും വളരെയധികം സഹായിക്കും."
ഭൂഗർഭശാസ്ത്രം , ധാതു വിഭവങ്ങൾ എന്നീ മേഖലകളിലെ സഹകരണത്തിന് ഇന്ത്യയും ബൊളീവിയയും തമ്മിലുള്ള ധാരണാപത്രത്തിന് മന്ത്രിസഭയുടെ അനുമതി

ഭൂഗർഭശാസ്ത്രം , ധാതു വിഭവങ്ങൾ എന്നീ മേഖലകളിലെ സഹകരണത്തിന് ഇന്ത്യയും ബൊളീവിയയും തമ്മിലുള്ള ധാരണാപത്രത്തിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയിൽ ചേർന്ന കേന്ദ്ര മന്ത്രിസഭായോഗം മുൻകാല പ്രാബല്യത്തോടെ അനുമതി നൽകി . 2019 മാർച്ചിലാണ്‌ ധാരണാപത്രം ഒപ്പു വച്ചത് . അനന്തരഫലം : ധാതുവിഭവങ്ങളുടെ രംഗത്ത് സഹകരണത്തിന് ഇന്ത്യയും ബൊളീവിയയും തമ്മിലുള്ള സഹകരണത്തിന് വ്യവസ്ഥാപിത സംവിധാനം ധാരണാപത്രം വഴി സൃഷ്ടിക്കപ്പെടും. വിഭവങ്ങൾ സംബന്ധിച്ച വിവരങ്ങൾ, , നിയമങ്ങളും നയവും എന്നിവ പരസ്പരം കൈമാറൽ ,ഇരു രാജ്യങ്ങളും തമ്മിൽ വികസന തന്ത്രങ്ങൾ വികസിപ്പിക്കൽ , സാങ്കേതികവിദ്യാ കൈമാറ്റം , മൂല്യവർധന പ്രോത്സാഹിപ്പിക്കൽ എന്നിവയ്ക്കും ധാരണാപത്രം വഴിയൊരുക്കും.
ടെസ്റ്റ് ക്രിക്കറ്റില്‍ ട്രിപ്പിള്‍ സെഞ്ച്വറി നേടിയ കരുണ്‍ നായര്‍ക്ക് പ്രധാനമന്ത്രിയുടെ അഭിനന്ദനം

ടെസ്റ്റ് ക്രിക്കറ്റില്‍ ട്രിപ്പിള്‍ സെഞ്ച്വറി നേടിയ കരുണ്‍ നായരെ പ്രധാനമന്ത്രി ശ്രീ. നരേന്ദ്ര മോദി അഭിനന്ദിച്ചു. ‘ട്രിപ്പിള്‍ സെഞ്ച്വറി നേടുക വഴി ചരിത്രം സൃഷ്ടിച്ച കരുണ്‍ നായര്‍ക്ക് അഭിനന്ദനങ്ങള്‍! താങ്കളുടെ അസാമാന്യ നേട്ടത്തില്‍ ഞങ്ങള്‍ അങ്ങേയറ്റം ആഹ്ലാദത്തിലാണ്’, പ്രധാനമന്ത്രി പറഞ്ഞു.
റമസാന്‍ മാസാരംഭത്തില്‍ പ്രധാനമന്ത്രി ജനങ്ങള്‍ക്ക് ആശംസകള്‍ നേര്‍ന്നു

വിശുദ്ധ മാസമായ റമസാന്റെ തുടക്കത്തില്‍ പ്രധാനമന്ത്രി ശ്രീ. നരേന്ദ്ര മോദി ജനങ്ങള്‍ക്ക് ആശംസകള്‍ നേര്‍ന്നു. ‘റമസാന്‍ മുബാറക്! എല്ലാവരുടെയും സുരക്ഷയ്ക്കും ക്ഷേമത്തിനും അഭിവൃദ്ധിക്കുമായി ഞാന്‍ പ്രാര്‍ഥിക്കുന്നു. ഈ വിശുദ്ധമാസം അളവറ്റ തോതില്‍ ദയയും സാഹൗദര്യവും അനുകമ്പയും ചൊരിയട്ടെ. കോവിഡ്- 19നെതിരായ പോരാട്ടത്തില്‍ പ്രകടമായ വിജയം നേടാന്‍ നമുക്കു സാധിക്കട്ടെ. ആരോഗ്യകരമായ ഭൂമി സൃഷ്ടിക്കാന്‍ സാധിക്കട്ടെ’, പ്രധാനമന്ത്രി പറഞ്ഞു.
ഫിജിയിലെ ജനങ്ങള്‍ക്ക് പ്രധാനമന്ത്രിയുടെ ആശംസ

ഫിജി ദിനത്തില്‍ പ്രധാനമന്ത്രി ശ്രീ.നരേന്ദ്ര മോദി ഫിജിയിലെ ജനങ്ങള്‍ക്ക് ആശംസകള്‍ നേര്‍ന്നു. ‘ഇന്ത്യയുടെ പ്രധാന പങ്കാളിയും പസഫിക് മേഖലയിലെ ശക്തമായ ശബ്ദവുമാണ് ഫിജി. കഴിഞ്ഞവര്‍ഷം ഫിജിയിലേക്ക് ഞാന്‍ നടത്തിയ സന്ദര്‍ശനവും ക്രിയാത്മകമായ ചര്‍ച്ചകളും ഇന്ത്യ-ഫിജി ബന്ധത്തില്‍ പുതിയൊരു യുഗത്തിന് തുടക്കമിട്ടിട്ടുണ്ട്. ഫിജി ദിനത്തില്‍ ഫിജിയിലെ ജനങ്ങള്‍ക്ക് എന്റെ ആശംസകള്‍” പ്രധാനമന്ത്രി പറഞ്ഞു.
നവീനാശയങ്ങള്‍, സര്‍ഗ്ഗവൈഭവം, സാങ്കേതിക മുന്നേറ്റം : ഇന്ത്യ- സിംഗപ്പൂര്‍ ധാരണാപത്രത്തിന് കേന്ദ്ര മന്ത്രിസഭയുടെ അംഗീകാരം

വ്യവസായ വിഭവ സഹകരണത്തിന് കേന്ദ്ര വാണിജ്യ വ്യവസായ മന്ത്രാലയത്തിനു കീഴിലുള്ള വ്യവസായ നയ, പ്രോത്സാഹന വകുപ്പും (ഇന്‍ഡസ്ട്രിയല്‍ പോളിസി ആന്റ് പ്രൊമോഷന്‍) സിംഗപ്പൂര്‍ നിയമ മന്ത്രാലയത്തിനുകീഴിലുള്ള ബൗദ്ധിക സ്വത്തവകാശ ഓഫീസും തമ്മില്‍ ധാരണാപത്രം ഒപ്പുവെക്കാനുള്ള നിര്‍ദ്ദേശത്തിന് പ്രധാനമന്ത്രി ശ്രീ.നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അംഗീകാരം നല്‍കി. അടുത്തമാസം (2016 ഒക്ടോബര്‍) 4 മുതല്‍ 7 വരെ നീണ്ടുനില്‍ക്കുന്ന പ്രധാനമന്ത്രിയുടെ സിംഗപ്പൂര്‍ സന്ദര്‍ശനത്തില്‍ ധാരണാപത്രത്തില്‍ ഒപ്പുവെയ്ക്കും. പേറ്റന്റുകളുടെ വ്യാവസായിക ഉടമസ്ഥാവകാശം, ട്രേഡ്മാര്‍ക്കുകള്‍, ഇന്‍ഡസ്ട്രിയല്‍ ഡിസൈനുകള്‍ എന്നീ മേഖലകളില്‍ ഉഭയകക്ഷി സഹകരണം വര്‍ദ്ധിപ്പിക്കാന്‍ ധാരണാപത്രം സഹായിക്കും. ഇരു മേഖലകളിലും നവീനാശയങ്ങള്‍, സര്‍ഗ്ഗവൈഭവം, സാങ്കേതിക മുന്നേറ്റം എന്നിവ പ്രോത്സാഹിപ്പിക്കുവാനും ഇത് പ്രയോജനപ്പെടും. ധാരണാപത്രത്തിന്റെ മുന്‍ഗണനാ മേഖലകള്‍ ഇവയാണ്: * ബൗദ്ധിക സ്വത്തവകാശം സംബന്ധിച്ച ഏറ്റവും മികച്ച രീതികള്‍, അനുഭവങ്ങള്‍, വിജ്ഞാനം എന്നിവ സംബന്ധിച്ച് ഇരുരാജ്യങ്ങളിലെയും പൊതുജനങ്ങള്‍, വ്യപാരമേഖല, വിദ്യാഭ്യാസ സ്ഥാപനങ്ങള്‍ എന്നിവയെ ബോധവത്കരിക്കുക. * ബൗദ്ധിക സ്വത്തവകാശ മേഖലയിലെ വിദഗ്ദരുടെ കൈമാറ്റം. * ബൗദ്ധിക സ്വത്തവകാശ മേഖലയിലെ മികച്ച രീതികള്‍, അനുഭവങ്ങള്‍, അറിവ് എന്നിവ വ്യവസായങ്ങള്‍, സര്‍വകലാശാലകള്‍, ഗവേഷണ വികസന സ്ഥാപനങ്ങള്‍, ചെറുകിട, ഇടത്തരം സ്ഥാപനങ്ങള്‍ എന്നിവയുമായി പരസ്പരം കൈമാറുക. * ആധുനികവത്കരണ പദ്ധതികളുടെ വികസനത്തിനും നടപ്പാക്കലിനും സഹായിക്കുക. * പ്രാദേശിക ബൗദ്ധിക സ്വത്തവകാശ ബിസിനസ് സമൂഹങ്ങളുമായി പരിശീലനത്തിന് പങ്കാളിത്തം. ഇരു രാജ്യങ്ങളിലേയും സംരംഭകര്‍, നിക്ഷേപകര്‍, കച്ചവടങ്ങള്‍ എന്നിവയ്ക്ക് പ്രയോജനപ്പെടുന്നവിധം നവീനാശയ മേഖലയിലെ അനുഭവങ്ങള്‍ പരസ്പരം കൈമാറാന്‍ ധാരണാപത്രം സഹായിക്കും.
ടൂറിസം മേഖലയിലെ സഹകരണത്തിന് ഇന്ത്യയും മാലദ്വീപും തമ്മിലുള്ള ധാരണാപത്രത്തിന് അനുമതി

വിനോദസഞ്ചാര മേഖലയിലെ സഹകരണം ശക്തമാക്കുന്നതിന് ഇന്ത്യയും മാലദ്വീപും തമ്മില്‍ ഒപ്പുവെച്ച ധാരണാപത്രത്തിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ചേര്‍ന്ന കേന്ദ്ര മന്ത്രിസഭായോഗം മുന്‍കാല പ്രാബല്യത്തോടെ അംഗീകാരം നല്‍കി. മാലദ്വീപില്‍ നിന്ന് ഇന്ത്യയിലേക്കുള്ള വിനോദ സഞ്ചാരികളുടെ വരവ് വര്‍ദ്ധിപ്പിക്കുന്നതിന് ധാരണാപത്രം സഹായിക്കും. ഇരുരാജ്യങ്ങളിലെയും വിനോദസഞ്ചാര മേഖലയിലെ ഹോട്ടലുകളും ടൂര്‍ ഓപറേറ്റര്‍മാരും തമ്മിലുള്ള സഹകരണം വര്‍ദ്ധിപ്പിക്കാനുദ്ദേശിച്ചുള്ള കരാര്‍ മാനവവിഭവശേഷി വികസനത്തിന് ആശയവിനിമയ പരിപാടികള്‍ സംഘടിപ്പിക്കാനും ലക്ഷ്യമിടുന്നു.
നമ്മുടെ പൗരന്മാർക്ക് വാക്സിനേഷൻ നൽകാനുള്ള ഇന്ത്യയുടെ ശ്രമങ്ങളിലെ സുപ്രധാന ദിനമാണ് ഇന്ന് : പ്രധാനമന്ത്രി

നമ്മുടെ പൗരന്മാർക്ക് വാക്സിനേഷൻ നൽകാനുള്ള ഇന്ത്യയുടെ ശ്രമങ്ങളിലെ സുപ്രധാന ദിനമാണ് ഇന്ന് എന്ന് പറഞ്ഞ പ്രധാനമന്ത്രി ശ്രീ നരേന്ദ്ര മോദി, 12-14 വയസ്സ് പ്രായത്തിലുള്ള യുവാക്കളോടും 60 വയസ്സിന് മുകളിലുള്ളവരോടും വാക്സിനേഷൻ എടുക്കണമെന്ന് അഭ്യർത്ഥിച്ചു. ട്വീറ്റുകളുടെ പരമ്പരയിൽ പ്രധാനമന്ത്രി പറഞ്ഞു : "ഇന്ന് നമ്മുടെ പൗരന്മാർക്ക് വാക്സിനേഷൻ നൽകാനുള്ള ഇന്ത്യയുടെ ശ്രമങ്ങളിലെ സുപ്രധാന ദിനമാണ്. ഇപ്പോൾ മുതൽ, 12-14 വയസ്സ് പ്രായത്തിലുള്ള ചെറുപ്പക്കാർ വാക്സിനുകൾക്ക് യോഗ്യരാണ്. 60 വയസ്സിന് മുകളിലുള്ള എല്ലാവരും മുൻകരുതൽ ഡോസിന് അർഹരാണ്. ഈ പ്രായത്തിലുള്ള ആളുകളോട് വാക്സിനേഷൻ എടുക്കാൻ ഞാൻ അഭ്യർത്ഥിക്കുന്നു. " "ഈ ഭൂമിയെ മുഴുവൻ പരിപാലിക്കുന്നതിനുള്ള ഇന്ത്യയുടെ ധാർമ്മികതയ്ക്ക് അനുസൃതമായി, വാക്സിൻ മൈത്രി പരിപാടിയ്ക്ക് കീഴിൽ നാം നിരവധി രാജ്യങ്ങളിലേക്ക് വാക്സിനുകൾ അയച്ചു. ഇന്ത്യയുടെ വാക്സിനേഷൻ ശ്രമങ്ങൾ കോവിഡ് -19 നെതിരായ ആഗോള പോരാട്ടം ശക്തമാക്കിയതിൽ എനിക്ക് സന്തോഷമുണ്ട്." "ഇന്ന്, ഇന്ത്യയിൽ തദ്ദേശീയമായി നിർമ്മിച്ച നിരവധി വാക്‌സിനുകൾ ഉണ്ട്. മൂല്യനിർണ്ണയ പ്രക്രിയയ്ക്ക് ശേഷം മറ്റ് വാക്‌സിനുകൾക്കും നാം അംഗീകാരം നൽകിയിട്ടുണ്ട്. ഈ മാരകമായ മഹാമാരിയെ ചെറുക്കാൻ നാമിന്ന് കൂടുതൽ മെച്ചപ്പെട്ട നിലയിലാണ്. അതേ സമയം, നമുക്ക് സൂക്ഷിക്കേണ്ടതുണ്ട്. കൊവിഡുമായി ബന്ധപ്പെട്ട എല്ലാ മുൻകരുതലുകളും പാലിക്കപ്പെടേണ്ടതുണ്ട്. "
ഇന്ത്യാ-ശ്രീലങ്ക വെര്‍ച്ച്വല്‍ ഉഭയകക്ഷി ഉച്ചകോടിയിലെ  സംയുക്ത പ്രസ്താവന

1. ഇന്ത്യയുടെ പ്രധാനമന്ത്രി നരേന്ദ്രമോദിയും ശ്രീലങ്കൻ പ്രധാനമന്ത്രി മഹിന്ദ രജപക്സയും ഇന്ന് ഒരു വെര്‍ച്ച്വല്‍ ഉച്ചകോടി നടത്തുകയും അതില്‍ അവര്‍ ഉഭയക്ഷി ബന്ധങ്ങളെക്കുറിച്ചും പരസ്പര താല്‍പര്യമുള്ള പ്രാദേശിക-അന്താരാഷ്ട്ര വിഷയങ്ങളെക്കുറിച്ച് ചര്‍ച്ച നടത്തുകയും ചെയ്തു. 2. 2020 ഓഗസ്റ്റില്‍ ശ്രീലങ്കയില്‍ നടന്ന പാര്‍ലമെന്റ് തെരഞ്ഞെടുപ്പില്‍ വിജയിച്ച് പ്രധാനമന്ത്രിയുടെ ചുമതല ഏറ്റെടുത്ത മഹിന്ദ രജപക്സയെ പ്രധാനമന്ത്രി മോദി അഭിനന്ദിച്ചു. 3. പ്രസിഡന്റ് ഗോട്ടബായ രജപക്സയും പ്രധാനമന്ത്രി മഹീന്ദ രജപക്സയും യഥാക്രമം 2019 നവംബറിലും 2020 ഫെബ്രുവരിയിലും നടത്തിയ വിജയകരമായ രാജ്യസന്ദര്‍ശം ഇരുനേതാക്കളും അനുസ്മരിച്ചു. 4. കോവിഡ്-19നെതിരായ പോരാട്ടത്തില്‍ പ്രധാനമന്ത്രി മോദി കാട്ടിയ ശക്തമായ നേതൃപാടവത്തെ പ്രധാനമന്ത്രി മഹീന്ദ രജപക്സ പ്രശംസിച്ചു. 5. ഉഭയകക്ഷി ബന്ധത്തിന് കൂടുതല്‍ ഉത്തേജനം നല്‍കുന്നതിനായി താഴെ പറയുന്ന കാര്യങ്ങളിൽ ഇരുരാജ്യങ്ങളും തമ്മിൽ സഹകരണത്തിന് ധാരണയായി i) ഭീകരവാദത്തിനും മയക്കുമരുന്ന് കടത്തിനുമെതിരായ പോരാട്ടത്തിലെ സഹകരണം വര്‍ദ്ധിപ്പിക്കുക. ii) ശ്രീലങ്കയിലെ ഗവണ്‍മെന്റും ജനങ്ങളും കണ്ടെത്തുന്ന മുന്‍ഗണനമേഖലകളുടെ അടിസ്ഥാനത്തില്‍ ഫലവത്തായതും കാര്യക്ഷമമായതുമായ വികസനപങ്കാളിത്തം തുടരുക. III) പ്രധാനമന്ത്രി മോദിയുടെ 2017 മേയിലെ ശ്രീലങ്കന്‍ സന്ദര്‍ശനവേളയില്‍ പ്രഖ്യാപിച്ച തോട്ടം മേഖലയിലെ 10,000 വീടുകളുടെ നിര്‍മ്മാണം വേഗത്തില്‍ പൂര്‍ത്തിയാക്കാനായി യോജിച്ച് പ്രവര്‍ത്തിക്കുക. iv) ഇരു രാജ്യങ്ങളും തമ്മിലുള്ള വ്യാപാരത്തിനും നിക്ഷേപത്തിനും വേണ്ട പരിസ്ഥിതി സാദ്ധ്യമാക്കുന്നതിനുള്ള സൗകര്യങ്ങളൊരുക്കുക. v) തുറമുഖം, ഊര്‍ജ്ജം എന്നീ മേഖലകളിലുള്‍പ്പെടെയുള്ള പശ്ചാത്തലസൗകര്യ ബന്ധിപ്പിക്കല്‍ പദ്ധതികളുടെ പ്രവര്‍ത്തികള്‍ വേഗത്തില്‍ സാക്ഷാത്കരിക്കുക. vi) പുനരുപയോഗ ഊര്‍ജ്ജമേഖലയില്‍ പ്രത്യേകിച്ച് ഇന്ത്യയില്‍ നിന്നുള്ള 100 മില്യണ്‍ യു.എസ്. ഡോളറിന്റെ വായ്പയ്ക്ക് കീഴിലുള്ള സൗരോര്‍ജ്ജ പദ്ധതികള്‍ക്ക് ഊന്നല്‍ നല്‍കികൊണ്ട് സഹകരണം ആഴത്തിലാക്കുക. vii) കാര്‍ഷിക, മൃഗസംരക്ഷണ, ശാസ്ത്ര-സാങ്കേതിക, ആരോഗ്യ പരിരക്ഷാ, ആയുഷ് എന്നിവയ്‌ക്കൊപ്പം നൈപുണ്യവികസനമേഖലകളിലെ സാങ്കേതിക സഹകരണം ശക്തിപ്പെടുത്തുക. viii) സാംസ്‌ക്കാരിക ബന്ധങ്ങളും ബുദ്ധമതം, ആയുര്‍വേദം, യോഗ പോലുള്ള പൊതുപൈതൃകങ്ങളിലും സമഗ്രപഠനം നടത്തി ജനങ്ങള്‍ തമ്മിലുള്ള ബന്ധം കൂടുതല്‍ ശക്തിപ്പെടുത്തുക. ix) ഇരു രാജ്യങ്ങളും തമ്മില്‍ എത്രയൂം വേഗം ഒരു എയര്‍ ബബിള്‍ സ്ഥാപിച്ച് വിനോദസഞ്ചാര സൗകര്യങ്ങള്‍ വര്‍ദ്ധിപ്പിക്കുക. x) മത്സ്യബന്ധന തൊഴിലാളികളുമായി ബന്ധപ്പെട്ട വിഷയങ്ങള്‍ നിരന്തരമായ കൂടിക്കാഴ്ചയിലൂടെ പരിഹരിക്കുക. xi) ഇരു രാജ്യങ്ങളിലേയും സായുധസേനകള്‍ തമ്മിലുള്ള സഹകരണം ശക്തിപ്പെടുത്തുക. 6) ഇരു രാജ്യങ്ങളും തമ്മിലുള്ള ബുദ്ധമത ബന്ധം പ്രോത്സാഹിപ്പിക്കുന്നതിനായി ഇന്ത്യയുടെ സഹായമായി 15 മില്യണ്‍ യു.എസ്. ഡോളര്‍ പ്രഖ്യാപിച്ച പ്രധാനമന്ത്രി മോദിയുടെ നടപടിയെ പ്രധാനമന്ത്രി മഹീന്ദ രജപക്സ സ്വാഗതംചെയ്തു. 7) സമത്വം, നീതി, സമാധാനം ഐക്യ ശ്രീലങ്കയ്ക്കുള്ളിലെ ആദരവ് എന്നിവയില്‍ തമിഴ് ജനതയുടെ അഭിലാഷങ്ങള്‍ നിറവേറ്റാൻ ശ്രീലങ്കന്‍ ഭരണഘടനയിലെ പതിമൂന്നാമത് ഭേദഗതി നടപ്പാക്കുവാൻ പ്രധാനമന്ത്രി മോദി ശ്രീലങ്കന്‍ ഗവണ്‍മെന്റിനോട് ആവശ്യപ്പെട്ടു. 9) ശ്രീലങ്കയുടെ അദ്ധ്യക്ഷതയില്‍ നടക്കുന്ന ബിംസ്‌റ്റെക്ക് ഉച്ചകോടിയുടെ വിജയകരമായി നടത്തുന്നതിന് ഒന്നിച്ച് പ്രവര്‍ത്തിക്കാന്‍ ഇരുനേതാക്കളും സമ്മതിച്ചു. 10) ഐക്യരാഷ്ട്ര സഭ സുരക്ഷാ കൗണ്‍സിൽ അംഗമായി 2021-22 കാലത്തേയ്ക്ക് ഇന്ത്യയെ തെരഞ്ഞെടുത്തില്‍ പ്രധാനമന്ത്രി നരേന്ദ്രമോദിയെ പ്രധാനമന്ത്രി മഹീന്ദ രജപക്സ അഭിനന്ദിച്ചു.
പ്രധാനമന്ത്രി സ്‌കൂള്‍ വിദ്യാര്‍ത്ഥികളുമായി ആശയവിനിമയം നടത്തി, വാരാണസിയിലെ വികസന പ്രവര്‍ത്തനങ്ങള്‍ വിലയിരുത്തി

പ്രധാനമന്ത്രി ശ്രീ. നരേന്ദ്ര മോദി ഇന്ന് തന്റെ മണ്ഡലമായ വാരാണസിയില്‍ സ്‌കൂള്‍ കുട്ടികളുമായി ഏകദേശം തെണ്ണൂറു മിനിറ്റോളം അടുത്തിടപഴകി. നറൂര്‍ ഗ്രാമത്തിലെ ഒരു പ്രൈമറി സ്‌കൂളിലെത്തിയ അദ്ദേഹത്തെ സ്‌കൂള്‍ കുട്ടികള്‍ ആവേശത്തോടെ സ്വീകരിച്ചു. പ്രധാനമന്ത്രിയും വിശ്വകര്‍മ്മ ജയന്തി ദിനത്തില്‍ കുട്ടികള്‍ക്ക് ആശംസകള്‍ നേര്‍ന്നു. വിവിധതരം നൈപുണ്യങ്ങള്‍ പഠിക്കേണ്ടതിന്റെ പ്രാധാന്യം അദ്ദേഹം എടുത്തു പറഞ്ഞു. കുട്ടികള്‍ എന്ന നിലയില്‍ ചോദ്യങ്ങള്‍ ചോദിക്കേണ്ടത് അത്യന്താപേഷിതമാണെന്ന് പ്രധാനമന്ത്രി പറഞ്ഞു. ഒരിക്കലും ചോദ്യങ്ങള്‍ ഉന്നയിക്കാന്‍ ഭയപ്പെടരുതെന്ന് അദ്ദേഹം വിദ്യാര്‍ത്ഥികളെ ആഹ്വാനം ചെയ്തു. പഠനത്തിന്റെ സുപ്രധാനമായ ഭാഗമാണത്, അദ്ദേഹം ഊന്നിപ്പറഞ്ഞു. ‘റും റ്റു റീഡ്’ എന്ന സന്നദ്ധ സംഘടന സഹായിക്കുന്ന കുട്ടികളുമൊത്ത് പ്രധാനമന്ത്രി സമയം ചെലവിട്ടു. പിന്നീട് വാരാണസിയിലെ ഡീസല്‍ ലോക്കോമോട്ടീവ് വര്‍ക്‌സില്‍ കാശി വിദ്യാപീഠ് സഹായിക്കുന്ന പാവപ്പെട്ട കുടുംബങ്ങളില്‍നിന്നുള്ള കുട്ടികളുമായി പ്രധാനമന്ത്രി ആശയവിനിമയം നടത്തി. നന്നായി പഠിക്കാനും കായിക ഇനങ്ങളില്‍ തീക്ഷ്ണമായ താല്‍പര്യം വളര്‍ത്താനും അദ്ദേഹം കുട്ടികളെ ആഹ്വാനം ചെയ്തു. പിന്നീട് വൈകിട്ട് വാരാണസിയിലെ തെരുവുകളിലൂടെ നഗരത്തിന്റെ വികസനം വിലയിരുത്തിക്കൊണ്ട് പ്രധാനമന്ത്രി സഞ്ചരിച്ചു. കാശി വിശ്വനാഥ ക്ഷേത്രത്തില്‍ ഏതാനും നിമിഷങ്ങള്‍ പ്രാര്‍ത്ഥനയ്ക്കായും അദ്ദേഹം ചെലവിട്ടു. മന്‍ദ്വാദി റെയില്‍വേ സ്റ്റേഷനില്‍ പ്രധാനമന്ത്രി ഒരു അപ്രതീക്ഷിത സന്ദര്‍ശനവും നടത്തി.
കഠിനാധ്വാനത്തിനും സമര്‍പ്പണത്തിനും തൊഴിലാളികള്‍ക്കു പ്രധാനമന്ത്രിയുടെ അഭിനന്ദനം

ലക്ഷക്കണക്കിനു തൊഴിലാളികളുടെ കഠിനാധ്വാനത്തിനും സമര്‍പ്പണത്തിനും തൊഴില്‍ദിനത്തില്‍ പ്രധാനമന്ത്രി ശ്രീ. നരേന്ദ്ര മോദി അഭിനന്ദനങ്ങള്‍ അര്‍പ്പിച്ചു. ‘ഇന്ത്യ കെട്ടിപ്പടുക്കുന്നതില്‍ അമൂല്യമായ പങ്കുവഹിച്ച ലക്ഷക്കണക്കിനു തൊഴിലാളികളുടെ കഠിനാധ്വാനത്തിനും സമര്‍പ്പണത്തിനും തൊഴില്‍ദിനത്തില്‍ അഭിനന്ദനങ്ങള്‍ അര്‍പ്പിക്കുന്നു.’ -പ്രധാനമന്ത്രി വ്യക്തമാക്കി.
മണിപ്പൂരിലെ മണ്ണിടിച്ചിലിനെ തുടർന്നുള്ള സ്ഥിതിഗതികൾ പ്രധാനമന്ത്രി അവലോകനം ചെയ്തു; കേന്ദ്രത്തിൽ നിന്നുള്ള എല്ലാ സഹായവും ഉറപ്പ് നൽകി

പ്രധാനമന്ത്രി ശ്രീ നരേന്ദ്രമോദി ഇന്ന് മണിപ്പൂർ മുഖ്യമന്ത്രി ശ്രീ എൻ. ബിരേൻ സിങ്ങുമായി സംസാരിച്ചു. സംസ്ഥാനത്ത് ഉണ്ടായ ദുരന്തത്തെ തുടർന്നുള്ള സ്ഥിതിഗതികൾ അവലോകനം ചെയ്തു. പ്രധാനമന്ത്രി ട്വീറ്റ് ചെയ്തു: "മണിപ്പൂർ മുഖ്യമന്ത്രി ശ്രീ ബിരേൻസിംഗ് ജിയുമായി സംസാരിച്ചൂ. മണ്ണിടിച്ചിൽ ദുരന്തത്തെ തുടർന്നുള്ള സ്ഥിതിഗതികൾ അവലോകനം ചെയ്തു. കേന്ദ്രത്തിൽ നിന്ന് സാധ്യമായ എല്ലാ പിന്തുണയും ഉറപ്പുനൽകി. ദുരിതബാധിതരായ എല്ലാവരുടെയും സുരക്ഷയ്ക്കായി ഞാൻ പ്രാർത്ഥിക്കുന്നു. എന്റെ ചിന്തകൾ ദുഃഖിതരായ കുടുംബങ്ങൾക്കൊപ്പമാണ്. പരിക്കേറ്റവർ വേഗം സുഖം പ്രാപിക്കട്ടെ"
ധനകാര്യ മേഖലയിലെ കമ്പനി മേധാവികളുമൊത്തുള്ള

അമേരിക്കന്‍ ധനകാര്യ മേഖലയിലെ മുന്‍നിരക്കാരായ കമ്പനികളുടെ മേധാവികളുമായി പ്രധാനമന്ത്രി ശ്രീ. നരേന്ദ്ര മോദി ന്യൂയോര്‍ക്കില്‍ വട്ടമേശാ സമ്മേളനം നടത്തി. ജെ.പി.മോര്‍ഗന്‍ പ്രസിഡന്റും സി.ഇ.ഒ.യും ചെയര്‍മാനുമായ ജെയ്മി ദിന്‍മണ്‍, ബ്ലാക്ക്‌സ്റ്റോണ്‍ സ്ഥാപകനും, സി.ഇ.ഒ യുമായ സ്റ്റീവ് ഷ്വാര്‍സ്മാന്‍, എ.ഐ.ജി. ഇന്‍ഷുറന്‍സ് സി.ഇ.ഒ യും പ്രസിഡന്റുമായ പീറ്റര്‍ ഹാന്‍കോക്ക്, ടൈഗര്‍ ഗ്ലോബല്‍ മാനേജിംഗ് പാര്‍ട്ട്ണര്‍ ചോയ്‌സ് കോള്‍മാന്‍ തുടങ്ങിയവര്‍ സമ്മേളനത്തില്‍ സംബന്ധിച്ചു. ഇന്ത്യയില്‍ ബിസിനസ്സ് വരുന്നതു സുഖമമാക്കന്‍ പ്രധാനമന്ത്രി കൈക്കൊണ്ട നടപടികളില്‍ സി.ഇ.ഒമാര്‍ മതിപ്പ് രേഖപ്പെടുത്തി. ഡിജിറ്റല്‍ ഇന്ത്യ, അടിസ്ഥാനസൗകര്യ വികസനം എന്നിവയ്ക്ക് പ്രധാനമന്ത്രി നല്‍കുന്ന പ്രാധാന്യത്തെയും അവര്‍ പ്രകീര്‍ത്തിച്ചു. ഇന്ത്യന്‍ സ്റ്റാര്‍ട്ട് അപ്പുകളില്‍ വളരെയധികം താത്പര്യം പ്രകടിപ്പിച്ച സി.ഇ.ഒ മാര്‍ നൂതന സൗകര്യങ്ങളില്‍ നിക്ഷേപം ഇറക്കാനുള്ള ആഗ്രഹവും അറിയിച്ചു. ഉദ്യോഗസ്ഥ തലത്തിലെ തടസ്സങ്ങളും നികുതിയുമായി ബന്ധപ്പെട്ട വിഷയങ്ങളുമാണ് ഇന്ത്യയില്‍ നിക്ഷേപം ഇറക്കുന്നതുമായി ബന്ധപ്പെട്ട് ഇപ്പോഴും നിലനില്‍ക്കുന്ന ചില ആശങ്കകളെന്ന് സി.ഇ.ഒ മാര്‍ ചൂണ്ടിക്കാട്ടി. ഇന്ത്യയില്‍ വിവധ രംഗങ്ങളില്‍ വര്‍ദ്ധിച്ച നിക്ഷേപത്തിന് ആഹ്വാനം ചെയ്ത് പ്രധാനമന്ത്രി സ്റ്റാര്‍ട്ട് അപ്പ് ഇന്ത്യ, സ്റ്റാന്‍ഡ് അപ്പ് ഇന്ത്യ സംബന്ധിച്ച തന്റെ കാഴ്ചപ്പാടും വിവരിച്ചു. പൊതു -സ്വകാര്യ മേഖലകളെ പോലെ തന്നെ പ്രാധാന്യമുള്ളതാണ് വ്യക്തിഗത സംരംഭങ്ങളെന്ന് പറഞ്ഞ പ്രധാനമന്ത്രി വിവരസാങ്കേതിക വിദ്യ വിപ്ലവത്തിന്റെ കാതലാണ് സ്റ്റാര്‍ട്ട് അപ്പുകളെന്നും ചൂണ്ടിക്കാട്ടി. ഇന്ത്യയുടെ സാധ്യതകള്‍ മാത്രമല്ല, അതിന്മേലുള്ള വിശ്വാസവും സി.ഇ.ഒ മാര്‍ പ്രകടിപ്പിച്ചതില്‍ പ്രധാനമന്ത്രി തൃപ്തി അറിയിച്ചു. കഴിഞ്ഞ 15 മാസക്കാലത്തെ സാമ്പത്തിക രംഗത്തെ വിജയങ്ങള്‍ പ്രധാനമന്ത്രി എടുത്തു പറഞ്ഞു. ഈ കാലയളവില്‍ ഇന്ത്യയിലെ പലിശ നിക്ഷേപം ഗണ്യമായി ഉയര്‍ന്നതായി പറഞ്ഞ പ്രധാനമന്ത്രി മറ്റ് പല രാജ്യങ്ങളിലും സ്ഥിതി മറിച്ചാണെന്നും ചൂണ്ടിക്കാട്ടി. ഇന്ത്യയില്‍ നിക്ഷേപം നടത്തുന്നതിലുള്ള വിശ്വാസമാണ് ഇതു വ്യക്തമാക്കുന്നതെന്ന് പ്രധാനമന്ത്രി പറഞ്ഞു. കാര്‍ഷിക അവശ്യ മേഖലകള്‍ക്കുള്ള ഇന്‍ഷുറന്‍സ് ഉല്പന്നങ്ങള്‍ക്ക് ഇന്ത്യയില്‍ വന്‍ സാധ്യതകളുണ്ടെന്നു അദ്ദേഹം പറഞ്ഞു. പ്രതിരോധ നിര്‍മ്മാണം, ഇലക്‌ട്രോണിക്ക് ഉല്‍പന്ന നിര്‍മ്മാണം, പുനരുപയോഗിക്കാവുന്ന ഊര്‍ജ്ജ ഉപകരണങ്ങള്‍, റയില്‍വേ, മെട്രോകള്‍, ശുചിത്വഭാരതം, ഡിജിറ്റല്‍ ഇന്ത്യ തുടങ്ങിയ മേഖലകളില്‍ നിക്ഷേപത്തിന് വന്‍ സാധ്യതകളുണ്ടെന്നു പ്രധാനമന്ത്രി ചൂണ്ടിക്കാട്ടി. 2022 ഓടെ 50 ദശലക്ഷം പുതിയ ഭവനങ്ങള്‍, 6 ലക്ഷം പ്രദേശങ്ങളില്‍ ബ്രോഡ്ബാന്‍ഡ്, റയില്‍വേയുടെ ശേഷി ഇരട്ടിപ്പിക്കല്‍ തുടങ്ങിയ കേന്ദ്ര സര്‍ക്കാര്‍ ലക്ഷ്യങ്ങള്‍ വമ്പിച്ച നിക്ഷേപ സാധ്യതകളാണ് സൃഷ്ടിച്ചിട്ടുള്ളതെന്ന് പ്രധാനമന്ത്രി പറഞ്ഞു.
നികുതി സംബന്ധിച്ച വിവരങ്ങള്‍ കൈമാറാന്‍ ഇന്ത്യയും മാലദ്വീപും തമ്മില്‍ ധാരണ

നികുതിയും ബന്ധപ്പെട്ട വിവരങ്ങള്‍ പരസ്പരം കൈമാറുന്നതിന് ഇന്ത്യയും മാലദ്വീപും തമ്മില്‍ ധാരണാപത്രം ഒപ്പു വെയ്ക്കാന്‍ പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അനുമതി നല്‍കി. മെച്ചപ്പെട്ട വിവര കൈമാറ്റത്തിലൂടെ നികുതി വെട്ടിപ്പ് തടയുകയാണ് ഇതിന്റെ ലക്ഷ്യം.
ഓഗസ്റ്റ് 10ന് തിങ്കളാഴ്ച ആന്‍ഡമാന്‍ നിക്കോബാര്‍ ദ്വീപുകളിലേക്കുള്ള (എ & എന്‍ഐ) അന്തര്‍വാഹിനി കേബിള്‍ കണക്റ്റിവിറ്റി പ്രധാനമന്ത്രി ശ്രീ. നരേന്ദ്ര മോദി ഉദ്ഘാടനം ചെയ്യും

ചെന്നൈയെയും പോര്‍ട്ട് ബ്ലെയറിനെയും ബന്ധിപ്പിക്കുന്ന അന്തര്‍വാഹിനി ഒപ്റ്റിക്കല്‍ ഫൈബര്‍ കേബിള്‍ (ഒഎഫ്സി) 2020 ഓഗസ്റ്റ് പത്തിന് വീഡിയോ കോണ്‍ഫറന്‍സ് മുഖേന പ്രധാനമന്ത്രി ശ്രീ. നരേന്ദ്ര മോദി രാഷ്ട്രത്തിനു സമര്‍പ്പിക്കും. പോര്‍ട്ട് ബ്ലെയറിനെ സ്വരാജ് ദ്വീപ് (ഹാവ്‌ലോക്ക്), ലിറ്റില്‍ ആന്‍ഡമാന്‍, കാര്‍ നിക്കോബാര്‍, കമോര്‍ത്ത, ഗ്രേറ്റ് നിക്കോബാര്‍, ലോംഗ് ഐലന്റ്, രംഗത്ത് എന്നിവയുമായി ഈ അന്തര്‍വാഹിനി കേബിള്‍ ബന്ധിപ്പിക്കും. രാജ്യത്തിന്റെ മറ്റു ഭാഗങ്ങള്‍ക്കു തുല്യമായി ആന്‍ഡമാന്‍ നിക്കോബാര്‍ ദ്വീപുകളിലേക്ക് വേഗതയേറിയതും വിശ്വസനീയവുമായ മൊബൈല്‍, ലാന്‍ഡ്ലൈന്‍ ടെലികോം സേവനങ്ങള്‍ എത്തിക്കാനും ഇതു സഹായകമാകും. പ്രധാനമന്ത്രി 2018 ഡിസംബര്‍ 30ന് പോര്‍ട്ട് ബ്ലെയറില്‍ തറക്കല്ലിട്ട പദ്ധതി നിര്‍ദ്ദിഷ്ടകാാല പരിധിക്കുള്ളിലാണു പൂര്‍ത്തീകരിച്ചത്.. ഉദ്ഘാടനം കഴിയുന്നതോടെ, അന്തര്‍വാഹിനി ഒ.എഫ്.സി. ലിങ്ക് ചെന്നൈയ്ക്കും പോര്‍ട്ട് ബ്ലെയറിനുമിടയില്‍ 2 x 200 ജിഗാബൈറ്റ്‌സ് പെര്‍ സെക്കന്‍ഡ് (ജിബിപിഎസ്) ബാന്‍ഡ് വിഡ്ത്തും പോര്‍ട്ട് ബ്ലെയറിനും മറ്റ് ദ്വീപുകള്‍ക്കുമിടയില്‍ 2 x 100 ജിബിപിഎസ് ബാന്‍ഡ് വിഡ്ത്തും നല്‍കും. ഈ ദ്വീപുകളില്‍ വിശ്വസനീയവും കരുത്തുറ്റതും അതിവേഗത്തിലുള്ളതുമായ ടെലികോം, ബ്രോഡ്ബാന്‍ഡ് സൗകര്യങ്ങള്‍ നല്‍കുന്നത് ഉപഭോക്താക്കളളെ സംബന്ധിച്ചിടത്തോളം എന്നതുപോലെ ഭരണപരവും തന്ത്രപ്രധാന പരവുമായ കാരണങ്ങളാല്‍ സുപ്രധാന നേട്ടമായിരിക്കും. ഉപഗ്രഹം വഴി ലഭ്യമാക്കിയിരുന്ന പരിമിത ബാക്ക്‌ഹോള്‍ ബാന്‍ഡ്വിഡ്ത്ത് നിമിത്തം പരിമിതികള്‍ ഉണ്ടായിരുന്ന 4 ജി മൊബൈല്‍ സേവനത്തിലും വലിയ പുരോഗതിയുണ്ടാവും. മെച്ചപ്പെട്ട ടെലികോം, ബ്രോഡ്ബാന്‍ഡ് കണക്റ്റിവിറ്റി ദ്വീപുകളിലെ വിനോദസഞ്ചാരത്തിനും തൊഴിലവസരങ്ങള്‍ക്കും ഉത്തേജനം പകരുകയും സമ്പദ്വ്യവസ്ഥയ്ക്ക് പ്രചോദനം നല്‍കുകയും ജീവിതനിലവാരം ഉയര്‍ത്തുകയും ചെയ്യും. മെച്ചമാര്‍ന്ന കണക്റ്റിവിറ്റി ടെലിമെഡിസിന്‍, ടെലി-എജ്യൂക്കേഷന്‍ തുടങ്ങിയ ഇ-ഗവേണന്‍സ് സേവനങ്ങള്‍ക്കു സഹായകമാകും. ചെറുകിട സംരംഭങ്ങള്‍ക്ക് ഇ-കൊമേഴ്സിലെ അവസരങ്ങളില്‍ നിന്ന് പ്രയോജനം ലഭിക്കുമെങ്കില്‍, വിദ്യാഭ്യാസ സ്ഥാപനങ്ങള്‍ ബാന്‍ഡ്വിഡ്ത്തിന്റെ മെച്ചപ്പെട്ട ലഭ്യത ഇ-ലേണിംഗിനും വിജ്ഞാനം പങ്കിടലിനും ഉപയോഗപ്പെടുത്തും. ബിസിനസ് പ്രോസസ്സ് ഔട്ട്സോഴ്സിംഗ് സേവനങ്ങളും മറ്റ് ഇടത്തര, വന്‍കിട സംരംഭങ്ങളും മികച്ച കണക്റ്റിവിറ്റിയുടെ നേട്ടം കൊയ്യും. വാര്‍ത്താവിതരണ മന്ത്രാലയത്തിന്റെ ടെലികമ്മ്യൂണിക്കേഷന്‍ വകുപ്പിന് കീഴിലുള്ള യൂണിവേഴ്‌സല്‍ സര്‍വീസ് ഒബ്ലിഗേഷന്‍ ഫണ്ട് (യുഎസ്ഒഎഫ്) വഴിയാണ് പദ്ധതിക്ക് കേന്ദ്ര ഗവണ്‍മെന്റ് ധനസഹായം നല്‍കുന്നത്. ഭാരത് സഞ്ചാര്‍ നിഗം ലിമിറ്റഡ് (ബിഎസ്എന്‍എല്‍) ആണു പദ്ധതി നടപ്പാക്കുന്നത്. ടെലികമ്യൂണിക്കേഷന്‍സ് കണ്‍സള്‍ട്ടന്റ്‌സ് ഇന്ത്യ ലിമിറ്റഡ് (ടിസിഐഎല്‍) ടെക്‌നിക്കല്‍ കണ്‍സള്‍ട്ടന്റുമാരാണ്. ഏകദേശം 1224 കോടി രൂപ ചെലവില്‍ 2300 കിലോമീറ്റര്‍ അന്തര്‍വാഹിനി ഒ.എഫ്.സി കേബിള്‍ സ്ഥാപിക്കുന്ന പദ്ധതി യഥാസമയം പൂര്‍ത്തിയാക്കാന്‍ സാധിച്ചു.
കോപ്പൻഹേഗനിൽ  ഇന്ത്യ-ഡെൻമാർക്ക് ബിസിനസ് ഫോറത്തിൽ പ്രധാനമന്ത്രി പങ്കെടുത്തു

കോൺഫെഡറേഷൻ ഓഫ് ഡാനിഷ് ഇൻഡസ്ട്രിയിൽ നടന്ന ഇന്ത്യ-ഡെൻമാർക്ക് ബിസിനസ് ഫോറത്തിൽ പ്രധാനമന്ത്രി ശ്രീ നരേന്ദ്ര മോദി, ഡെന്മാർക്ക് പ്രധാനമന്ത്രി മെറ്റെ ഫ്രെഡറിക്‌സെൻ ഡെൻമാർക്കിലെ കിരീടാവകാശി എന്നിവർ സംയുക്തമായി പങ്കെടുത്തു. രണ്ട് സമ്പദ്‌വ്യവസ്ഥകളുടെയും സമ്പൂർണ്ണ നൈപുണ്യത്തെ പ്രധാനമന്ത്രി ഊന്നിപ്പറയുകയും ഹരിത സാങ്കേതികവിദ്യകൾ, ശീതീകരണ ശൃംഖലകൾ, മാലിന്യത്തിൽ നിന്ന് സമ്പത്തു് , ഷിപ്പിംഗ്, തുറമുഖങ്ങൾ തുടങ്ങിയ മേഖലകളിലെ ഇന്ത്യയുടെ മഹത്തായ അവസരങ്ങൾ പ്രയോജനപ്പെടുത്താൻ ഡാനിഷ് കമ്പനികളെ ക്ഷണിക്കുകയും ചെയ്തു. ഇന്ത്യയുടെ ബിസിനസ് സൗഹൃദ സമീപനത്തെ അദ്ദേഹം എടുത്തുകാണിക്കുകയും സഹകരണ അവസരങ്ങൾ പര്യവേക്ഷണം ചെയ്യാൻ ഇരുരാജ്യങ്ങളിലെയും ബിസിനസ്സ് സമൂഹത്തെ ഉദ്‌ബോധിപ്പിക്കുകയും ചെയ്തു. ഇരു രാജ്യങ്ങൾക്കുമിടയിൽ ബന്ധം സ്ഥാപിക്കുന്നതിൽ ബിസിനസ് സമൂഹത്തിൻന്റെ പങ്ക് പ്രധാനമന്ത്രി ഫ്രെഡറിക്‌സൺ എടുത്തുപറഞ്ഞു. താഴെ പറയുന്ന മേഖലകളിൽ ഇരു രാജ്യങ്ങളിൽ നിന്നുമുള്ള വ്യവസായികളുടെ പങ്കാളിത്തം പരിപാടിയിൽ ദൃശ്യമായി : *ഹരിത സാങ്കേതിക വിദ്യ , നവീനാശയം , ഡിജിറ്റൈസേഷൻ *ഊർജ സ്വാതന്ത്ര്യവും പുനരുപയോഗ ഊർജവും *ജലം, പരിസ്ഥിതി, കൃഷി * അടിസ്ഥാന സൗകര്യങ്ങൾ, ഗതാഗതം & സേവനങ്ങൾ ബിസിനസ് ഫോറത്തിൽ ഇനിപ്പറയുന്ന ബിസിനസ്സ് നേതാക്കൾ പങ്കെടുത്തു: ഇന്ത്യൻ ബിസിനസ് പ്രതിനിധിസംഘം : ബജാജ് ഫിൻസെർവ് ലിമിറ്റഡിന്റെ ചെയർമാനും എംഡിയുമായ സഞ്ജീവ് ബജാജ് ശ്രീ ബാബ എൻ കല്യാണി, ചെയർമാനും എംഡിയും, ഭാരത് ഫോർജ് ഡാൽമിയ സിമന്റ് (ഭാരത്) ലിമിറ്റഡിന്റെ എംഡിയും സിഇഒയുമായ ശ്രീ മഹേന്ദ്ര സിങ്ഗി റിസ്വാൻ സൂമർ, ഹിന്ദുസ്ഥാൻ പോർട്ട്‌സ് പ്രൈവറ്റ് ലിമിറ്റഡിന്റെ സിഇഒയും എംഡിയും ദർശൻ ഹിരാനന്ദാനി, ഹിരാനന്ദാനി ഗ്രൂപ്പ് ചെയർമാൻ ശ്രീ ഇന്ത്യൻ ഹോട്ടൽസ് കമ്പനി ലിമിറ്റഡിന്റെ എംഡിയും സിഇഒയുമായ ശ്രീ പുനീത് ഛത്വാൾ ശ്രീ. ദീപക് ബാഗ്ല, ഇൻവെസ്റ്റ് ഇന്ത്യ, സിഇഒ & എംഡി ശ്രീ. റിതേഷ് അഗർവാൾ, ഒയോ റൂംസ് സ്ഥാപകനും സി ഇ ശ്രീ സലിൽ സിംഗാൾ, ചെയർമാൻ എമിരിറ്റസ്, പൈ ഇൻഡസ്ട്രീസ് ലിമിറ്റഡ് റിന്യൂ പവർ ചെയർമാനും എംഡിയുമായ സുമന്ത് സിൻഹ ദിനേശ് ഖര, സ്റ്റേറ്റ് ബാങ്ക് ഓഫ് ഇന്ത്യ ചെയർമാൻ സി പി ഗുർനാനി, ടെക് മഹീന്ദ്ര ലിമിറ്റഡിന്റെ എംഡിയും സിഇഒയും തുളസി തന്തി, സുസ്ലോൺ എനർജി ലിമിറ്റഡ്. ഡാനിഷ് ബിസിനസ് ഡെലിഗേഷൻ: നീൽസ് ആഗെ ക്ജർ, ഉടമ, എവികെ പീറ്റർ പല്ലിഷോജ്, സിഇഒ, ബേറ്റർ സീസ് ഹാർട്ട്, സിഇഒ, കാൾസ്ബർഗ് ജേക്കബ് ബറൂയൽ പോൾസെൻ, മാനേജിംഗ് പാർട്ണർ, കോപ്പൻഹേഗൻ ഇൻഫ്രാസ്ട്രക്ചർ പാർട്ണർ ജുക്ക പെർട്ടോല, ചെയർമാൻ, കോവി & സീമെൻസ് വിൻഡ് പവർ ജോർഗെൻ മാഡ്സ് ക്ലോസൻ , ഡാൻഫോസ് ഉടമ, തോമസ് പ്ലെൻബോർഗ്, ചെയർമാൻ, ഡി എസ വി കിം വെജ്ൽബി ഹാൻസെൻ, സിഇഒ, എഫ് ഒ എസ് എസ് ജെൻസ് മൊബെർഗ്, ചെയർമാൻ, ഗ്രണ്ട്ഫോസ് റോലാൻഡ് ബാൻ, സിഇഒ, ഹാൽഡോർ ടോപ്സോ ലാർസ് പീറ്റേർസൺ , ഹെമ്പേൽ സി ഇ ഓ Lars Petersson, CEO, Hempel നീൽസ് സ്മെഡെഗാർഡ്, ചെയർമാൻ, ISS ഒലിവിയർ ഫോണ്ടാൻ, സിഇഒ, എൽഎം വിൻഡ് പവർ ബ്ലേഡ്സ് ജെൻസ്-പീറ്റർ സോൾ, സിഇഒ, റാംബോൾ ജെൻസ് ബിർഗെർസൺ, സിഇഒ, റോക്ക്വൂൾ മാഡ്സ് നിപ്പർ, സിഇഒ, ഓർസ്റ്റഡ്